Die gesondheidsvoordele van tee - WelstandWelstand
Tuis / Advies / Die gesondheidsvoordele van tee
Miljoene mense wêreldwyd drink elke dag tee omdat hulle van die smaak hou. Selde dink die meeste van hulle aan die magdom bewese en potensiële gesondheidsvoordele wat dit ons bied.
“Daar blyk geen negatiewe aspekte in tee te wees nie,” see die Amerikaanse Dieetvereniging se segspersoon Katherine Tallmadge. “Ek dink dit is ʼn wonderlike alternatief vir koffie. Eerstens, tee bevat minder kaffeïen. Dit is redelik seker vasgestel dat die samestellings in tee – hulle flavonoïdes – goed is vir die hart en kanker mag verminder.”
Julie Edgar skryf op die medieseadvieswebwerf WebMD dat alhoewel daar nog baie vrae is oor hoe lank tee getrek moet word om die meeste voordele daaruit te kry, en hoeveel jy moet drink, dieetkundiges saamstem dat enige tee goeie tee is.
So hoe baat die onderskeie tees jou vanuit ʼn welstand-oogpunt? Kom ons kyk daarna.
As een van die tradisionele tees, is wit tee gelaai met polifenols wat antioksidant-voordele voorsien en die liggaam beskerm teen vry radikale wat die liggaam ernstig kan aantas in die vorm van chroniese inflammasie en ʼn verswakte immuunstelsel, sê dr. Ryan Raman, ʼn bydraer tot die vooraanstaande medieseadvieswebwerf Healthline.com.
Edgar sê navorsing toon dat wit tee die meeste teenkankereienskappe bevat vergeleke met geprosesseerde tees. Daarbenewens help dit om jou tande te beskerm. Dit is ʼn ryk bron van fluoride, kategene en tannien en hierdie kombinasie versterk tande deur bakterieë, gate en plaak en die effek van suiker teen te werk.
Dit is die tradisionele tee met die hoogste kaffeïen-inhoud. Volgens Edgar het studies getoon dat swart tee die longe mag beskerm teen skade veroorsaak deur blootstelling aan sigaretrook. Dit mag ook die risiko van beroerte verminder, sê sy.
“Swart tee bevat polifenols, wat ook antioksidante is wat help om DNS-skade geassosieer met tabak en ander toksiese chemikalieë te blokkeer. Hierdie antioksidante verskil van dié wat van vrugte en groente verkry word en kan dus as ʼn gereelde deel van ons dieet bykomende voordele tot ʼn gesonde leefstyl verskaf,” skryf Vibha Dhawan op Lifehack.com.
Dhawan verklaar voorts dat, gebaseer op ʼn navorsingstudie uitgevoer op bejaarde persone wat op die Mediterreense eilande woon, dit bevind is dat mense wat swart tee op ʼn langtermynbasis teen ʼn matige vlak (1-2 koppies per dag) drink, ʼn 70% laer kans het om aan tipe 2 diabetes te ly of dit op te doen.
Dit dra ook by tot jou ontspanning. Studies toon dat die aminosuur L-teanien wat in swart tee voorkom, jou kan help om te ontspan en beter te konsentreer. Dhawan sê dit is ook bevind dat swart tee die vlakke van die streshormoon kortisol verlaag wanneer dit op ʼn gereelde basis in matige hoeveelhede gedrink word.
Edgar sê groen tee se antioksidante “mag die groei van kanker in die blaas, bors, longe, maag, pankreas en kolon kortwiek, verstopping van die are voorkom, vet verbrand, oksidatiewe stres op die brein teenwerk, die risiko van Alzheimer en Parkinson se siektes asook die risiko vir beroerte verminder en cholesterolvlakke verbeter”.
Amy Hopkins skryf op Health24.com dat groen tee ouderdom beveg. “Omdat groen tee inflammasie en die veroudering van selle (dankie antioksidante!) help beveg, kan dit die ontwikkeling van plooie verminder en jou vel helderder en jonger laat lyk.”
ʼn Studie deur die Universiteit van Basel in Switserland het getoon dat wanneer deelnemers groen tee-ekstrak gedrink het, hulle beter in korttermyngeheuetoetse gevaar het as deelnemers wat nie die drankie gedrink het nie. ʼn Aparte studie wat op muise uitgevoer is, het getoon dat groen tee breinselle beskerm het teen atrofie en beskadigde breinselle herstel het.
Edgar verwys na ʼn dierestudie waarin dié wat antioksidante van oolong tee gegee is, minder aan slegte cholesterolvlakke gely het.
Dit word ook positief verbind aan gewigsverlies. Kiran Patil, stigter van die gesondheidsadvieswebwerf Organic Facts, verwys na verskeie studies wat hierdie bewering ondersteun. “In ʼn 2009-studie gepubliseer in The Chinese Journal of Integrative Medicine, het 102 oorgewig of obees persone wat vier koppies oolong tee gedrink het, gewig verloor. 22 persent het meer as 3 kg gewig verloor. Daarbenewens het alle deelnemers ʼn opmerkbare afname in hulle totale cholesterol- en trigliseriedvlakke getoon,” sê hy.
Oolong tee versterk voorts beenstruktuur en voorkom osteoporose, “ʼn Aantal studies het die langtermyneffekte van hierdie tee geanaliseer, veral op beenmineraaldigtheid (BMD). Dit het getoon dat mense wat vir meer as tien jaar gereeld swart of oolong tee gedrink het, minder geneig was om hulle beenmineraaldigtheid oor daardie tydsduur te verloor,” sê Patil.